Virallinen lehti nro C 310 , 09/10/1998 s. 0029



KIRJALLINEN KYSYMYS E-0149/98 komissiolle esittäjä(t): Graham Mather (PPE) (2. helmikuuta 1998) Aihe: Televiestinnän vapautuminen (rikkomusmenettelyt) Komissio ilmoitti 6. marraskuuta 1997, että se oli aloittanut tiettyjen jäsenvaltioiden vastaisen menettelyn löydettyään yli 20 tapausta, joissa jäsenvaltiot eivät olleet toimeenpanneet direktiivien osia, jotka ovat välttämättömiä täysin vapaiden televiestintämarkkinoiden kannalta. Komission päämääränä oli tuolloin tämän toimenpiteen avulla nopeuttaa asiaan kuuluvien direktiivien saattamista osaksi kansallista lainsäädäntöä, jotta EU:n televiestintämarkkinoiden vapauttaminen saadaan päätökseen ennen määräaikaa 1. tammikuuta 1998. Uskooko komissio, että nämä toimenpiteet korjaavat tilanteen nopeasti, ja mitkä väitteet tukevat tätä oletusta? Viitaten määräaikaan 1. tammikuuta 1998, kuinka monessa tapauksessa jäsenvaltiot eivät ole toimeenpanneet tarpeellista lainsäädäntöä; mistä jäsenvaltioista ja mistä lainsäädännönosista on kysymys? Kuinka kauan komissio arvelee vievän ennenkuin kaikki kansalliseen lainsäädäntöön siirtämistä koskevat välttämättömät toimenpiteet on viety läpi? Mihin toimenpiteisiin komissio aikoo ryhtyä antaakseen tietoa tästä asiasta? Komission jäsenen Karel Van Miertin komission puolesta antama vastaus (12. maaliskuuta 1998) Komissio lähetti 21. marraskuuta 1997 ja 2. joulukuuta 1997 seitsemälle jäsenvaltiolle kirjeellä viralliset ilmoitukset 20 tapauksesta, joissa yhteisön televiestintädirektiivejä ei ollut saatettu osaksi kansallista lainsäädäntöä tai se oli tehty väärin. Tämä aloite on johtanut hyviin tuloksiin, koska kyseiset jäsenvaltiot ovat jo ratkaisseet näistä tapauksista 14 tyydyttävällä tavalla. Tammikuun 1. päivänä 1998 vallitsevan tilanteen osalta komissio antoi 18. helmikuuta 1998 yhteisön televiestintädirektiivien täytäntöönpanotilanteesta kertomuksen, joka toimitetaan pian Euroopan parlamentille. Komission arvion mukaan direktiivien saattaminen osaksi kansallista lainsäädäntöä on saatettu loppuun muutamia tapauksia lukuun ottamatta. Jos direktiivien saattaminen osaksi kansallista lainsäädäntöä on viivästynyt, hyväksyntää odottavat luonnokset takaavat yleensä ottaen sen toteuttamisen. Jäsenvaltioissa annettujen sääntöjen soveltamisesta komission alustava päätelmä on, että useista valituksista huolimatta on paljon todisteita siitä, että välttämättömiin toimenpiteisiin on ryhdytty markkinoille pääsyn varmistamiseksi ja että sääntelyviranomaiset pyrkivät varmistamaan sääntelykehyksen noudattamisen. Jos saattaminen osaksi kansallista lainsäädäntöä on tietyissä jäsenvaltioissa kuitenkin jatkuvasti myöhässä tai epätäydellistä, komission on aloitettava uudet rikkomisesta johtuvat menettelyt. Komissio aikoo antaa täytäntöönpanotilanteesta uusia tiedonantoja, joissa painotetaan kansalliseen lainsäädäntöön siirtämisen sijasta tehokasta soveltamista ja yksityiskohtaisimpia selvityksiä kansallisten markkinoiden avaamisesta. Nämä selvitykset perustuvat useisiin indikaattoreihin ja kansallisilta sääntelyviranomaisilta saatuihin kattavampiin tietoihin. Kyseiset selvitykset ovat jatkossakin laajan yleisön saatavilla Internetin kautta.